MV Sewolen hondoratzea

MV Sewol ferryaren hondoratzea 2014ko apirilaren 16an gertatu zen, Incheonetik Jejurako bidea egiten ari zela, Hego Korean. 6.825 tonako ontziak larrialdi-deia bidali zuen Byeongpungdo irlatik 2,7 kilometro iparraldera zegoela, 08:58an. 476 bidaiari eta tripulatzaileetatik 306 hondamendian hil ziren, horien artean Ansan hiriko institutu bateko 250 ikasle inguru. Bizirik atera ziren 172 lagunetatik, erdiak baino gehiago arrantza-ontziek eta beste ontzi komertzial batzuek erreskatatu zituzten, Koreako kostazainak (KCG) baino 40 minutu lehenago iritsi baitziren bertara.

Kritikak 
Sewol ferryaren hondoratzeak erreakzio sozial eta politiko handia eragin zuen Hego Korean. Jende askok kritikatu zuen ferryaren kapitainaren eta tripulazioaren gehiengoaren jokabidea. Barruan bidaiariak harrapatuta zeuden bitartean barkuko kapitaina erreskatatu zuten eta honen irudiak zabaldu ziren komunikabideetan, haserre handia sortuz. 

Ezbeharra gertatu zenean ontziko arduradunek salbamendu-jakak jantzi eta lekuan bertan geratzeko esan zieten. Halaxe baieztatu dute tripulazioko kideek, ezbeharretik bizirik irten zirenek eta baita hildako bidaiarien telefono mugikorretan topatutako informazioak ere. Honen ondorioz, jende asko barkuaren barruan harrapatuta geratu zen ontzia hondoratzen zen bitartean.

Chonghaejin Marine ferryaren operadorea eta haren operazioak ikuskatzen zituzten erregulatzaileak ere kritikatu zituzten, baita Park Geun-hye presidentearen administrazioa ere, hondamendiari emandako erantzunagatik eta gobernuak guzti horretan zuen ardura ukatzen saiatzeagatik, eta KCG, berriz, hondamenaren kudeaketa txarragatik. Era berean, jendeak haserrea agertu zuen gobernuak eta komunikabideek hasieran informazio faltsua zabaldu zutelako, ontzian zeuden pertsona guztiak erreskatatu zituztela esan baitzuten. Gobernuari egotzi zioten irudi publikoa herritarren bizitzaren gainetik lehenestea, beste herrialde batzuen laguntza errefusatu eta hondamendiaren larritasunari publikoki garrantzia kenduz.

Ondorioak 
2014ko maiatzaren 15ean, kapitainari eta tripulazioko hiru kideri hilketa leporatu zieten, eta tripulazioko beste hamaika kideak, berriz, itsasontzia uzteaz akusatu zituzten. Hondoratzearen kudeaketa ofizialaren aurrean iritzi publikoak izan zezakeen erreakzioa kontrolatzeko Gobernuak kanpaina bat jarri zuen martxan eta kanpaina honen baitan Yoo Byung-eun atxilotzeko agindua eman zen (Chonghaejin Marineren jabea bezala izendatua), baina ezin izan zuten aurkitu, herrialde osoan bera bilatzeko agindua egon arren. 2014ko uztailaren 22an, poliziak jakinarazi zuen Seuletik 290 kilometrora, Suncheongo zelai batean agertu zen hildako gizon bat Yoo zela.

Erreferentziak

Kanpo estekak 

Hego Korea
Naufragioak
2014ko gertakariak